Je Jaiques de Pontallié, chenoines de Saint-Anathoile de Salins, curez de Cernans, fais savoir à touz... que je, pour mes besoignes despaigier, de ma propre volunté, non mie contrainz, ai vendu, quitté, bailliez et delivrez à la noble dame Lore, contesse de Burgoigne et dame de Salins, la cinte partie dou sixte dou peaige de Joigne et tout le droit que je ay et puis avoir et reclamer oudit peaige, pour nuef livres dix souz d’estevenens, lesquex j’ai receu de ladite Lore, contesse, en bone pecune nombrée, et desquex je me tieng pour paiez entierement. Et ay promis à ladite contesse à bone foy garantir contre toutes genz en droit ladite vendue. Et cum messires Estienes de Bannens et messire Ferriz, chevaliers, freres, mi coigsins, aient vendu à ladite contesse la siexte partie doudit peaige, je ladite vendue lou, outroy et consent, et tout le droit que je avoie oudit siexte quite et outroi à ladite contesse, et promet en bone foy que je ne vanray encontre ne par moy ne par autre... Et en tesmoignaige de ceste chose, j’ay mis mon seal pendant en ces lettres, et en plus grant tesmoignaige de verité, à ma priere et à ma requeste, li chapitres de Saint-Anathoile et de Saint-Michiel de Salins i ont mis lours seaux pendant, ensamble le mien. Ce fut fait le mardi devant la Magdeloyne, l’an Nostre Signour qui corroit per mil deux cenz sexante et sept.